CELEX: C2006/165/54
Language: fi
Date: 2006-07-15 00:00:00
Title: Asia T-130/06: Kanne  3.5.2006  — Drax Power ym. v. komissio

15.7.2006   
            
            
               FI
            
            
               Euroopan unionin virallinen lehti
            
            
               C 165/27
            
         Kanne 3.5.2006 — Drax Power ym. v. komissio
   (Asia T-130/06)
   (2006/C 165/54)
   Oikeudenkäyntikieli: englanti
   Asianosaiset
   
      Kantajat: Drax Power Ltd (Selby, Yhdistynyt kuningaskunta), Great Yarmouth Power Ltd (Swindon, Yhdistynyt kuningaskunta), International Power Plc (Lontoo, Yhdistynyt kuningaskunta), Npower Copgen Ltd (Swindon, Yhdistynyt kuningaskunta), RWE Npower Plc (Swindon, Yhdistynyt kuningaskunta), ScottishPower Generation Ltd (Glasgow, Yhdistynyt kuningaskunta), Scottish and Southern Energy Plc (Perth, Yhdistynyt kuningaskunta) (edustajat: I. Glick, QC ja barrister M. Cook)
   
      Vastaaja: Euroopan yhteisöjen komissio
   Vaatimukset
   
               —
            
            
               kasvihuonekaasujen päästöoikeuksien kansallisen jakosuunnitelman, josta Yhdistynyt kuningaskunta on tehnyt ilmoituksen Euroopan parlamentin ja neuvoston direktiivin 2003/87/EY (EUVL L 275, s. 32) mukaisesti, muuttamista koskevasta ehdotuksesta 22.2.2006 tehty komission päätös K(2006) 426 lopull. on kumottava
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Yhdistynyt kuningaskunta ilmoitti komissiolle 10.11.2004 aikeestaan muuttaa väliaikaista kasvihuonekaasujen päästöoikeuksien kansallista jakosuunnitelmaansa. Yhdistynyt kuningaskunta riitautti komission päätöksen, jossa katsottiin, että ehdotettua muutosta ei voitu hyväksyä, minkä jälkeen ensimmäisen oikeusasteen tuomioistuin kumosi päätöksen asiassa T-178/05 (1) antamallaan tuomiolla.
   Päätöksen kumoamisen jälkeen komissio teki uuden päätöksen, jossa se katsoi, että ehdotettua muutosta ei voitu hyväksyä. Kantajat ovat nyt riitauttaneet tämän päätöksen.
   Kantajat omistavat joko suoraan tai tytäryhtiöidensä kautta sähköntuotantolaitoksia, jotka kuuluvat kasvihuonekaasujen päästöoikeuksien kaupan järjestelmän toteuttamisesta yhteisössä ja neuvoston direktiivin 96/61/EY muuttamisesta 13 päivänä lokakuuta 2003 annetun Euroopan parlamentin ja neuvoston direktiivin 2003/87/EY (2) soveltamisalaan. Ehdotettu muutos kansalliseen jakosuunnitelmaan merkitsisi sitä, että ne saisivat huomattavasti enemmän päästöoikeuksia kuin tällä hetkellä.
   Kanteensa tueksi kantajat väittävät, että riidanalainen päätös on ristiriidassa ensimmäisen oikeusasteen tuomioistuimen asiassa T-178/05 antaman tuomion kanssa ja että riidanalaisessa päätöksessä esitetyt seikat ovat res judicata.
   Kantajien mukaan komissio päättelee virheellisesti, että direktiivin 11 artiklan 1 kohdassa määritetty päivämäärä 30.9.2004 on ehdoton määräaika ja että jäsenvaltiot eivät saa ehdottaa muutoksia kansallisiin jakosuunnitelmiinsa kyseisen määräajan jälkeen niitä muutoksia lukuun ottamatta, joita komission päätöksessä edellytetään.
   Kantajat väittävät lisäksi, että päästökauppajärjestelmän toimivuudesta esitetyt huolet ovat liioiteltuja ja että niillä ei voida perustella muutosehdotuksen hylkäämistä.
   
      (1)  Asia T-178/05, Yhdistynyt kuningaskunta v. komissio, tuomio 23.11.2005 (ei vielä julkaistu oikeustapauskokoelmassa).
   
      (2)  EUVL L 275, s. 32.